**In Memoriam**

 **Prof. Dr. Ioan Pop De Popa**

**1927 – 2021**



*„Fiţi convinşi că fără concursul medicilor, veţi intra sigur şi mai repede în circuitul carbonului, sau popular spus viaţa de apoi, indiferent cine sunteţi, sau ce funcţii aveţi în ierarhia socială sau politică.”*

**Ioan Pop De Popa**, profesor doctor docent, medic chirurg cardiovascular, a marcat medicina românească.

S-a născut la 6 octombrie 1927 la Oradea, unde a urmat școala primară, în perioada 1934-1938, apoi cursurile Liceului ''Emanoil Gojdu'' (clasele I-II), în perioada 1938-1940. Între anii 1940-1944, când familia sa s-a refugiat din Ardealul de Nord la Beiuș, a urmat clasele III-VII la liceul ''Samuil Vulcan'' .

A participat voluntar, în 1944, ca elev de liceu sanitar în spitalul de campanie pe frontul de eliberare din Apuseni. După eliberarea Ardealului, şi-a continuat studiile - clasa a VIII-a - la liceul ''Emanoil Gojdu'' din Oradea (1945-1946). A urmat apoi, între anii 1946-1952, cursurile Facultății de Medicină Generală din Cluj, pe care a absolvit-o cu diploma de merit *''Magna cum laude''*.

În perioada 1949-1954, a fost numit preparator la Institutul de Anatomie umană şi chirurgie operatorie al Institutului de Medicină și Farmacie din Cluj, apoi extern la Clinica de chirurgie generală nr. 1 a profesorului Aurel Nana. În perioada 1953-1954 a realizat, în laborator, prima mașină de circulație extracorporeală din România, atunci printre primele din lume, cu ajutorul căreia, a făcut, experimental, în 1958, primele transplanturi cord-plămân. În anii 1952-1962, a fost asistent universitar la Clinica de chirurgie generală nr. 1 a profesorului Aurel Nana, la Institutul de Medicină și Farmacie din Cluj. A obținut prin examen, în 1957, titlul de medic specialist chirurg în chirurgia generală, iar în anul 1960 s-a specializat în chirurgia cardiovasculară la Spitalul Fundeni din București, sub conducerea profesorului Voinea Marinescu.

În 1962 s-a transferat, în calitate de șef de lucrări, la Institutul de Medicină și Farmacie din Târgu Mureș, Clinica de chirurgie generală. S-a specializat, în 1963, în chirurgia cardiovasculară la Institutul Bakulev din Moscova, sub îndrumarea profesorului I.V. Burakovski, iar la revenirea în țară înființează clinica de chirurgie cardiovasculară din Târgu Mureș.

A fost prorector al Institutului de Medicină şi Farmacie din Târgu Mureș (1963-1974), iar în 1964 şi-a susținut, la Institutul de Medicină şi Farmacie din Cluj, teza de doctorat cu titlul ''Cercetări experimentale cu un procedeu personal de transplantare a inimii. Reflectare clinică'', fiindu-i conferit titlul de doctor în științe medicale. A deținut, de asemenea, titlurile științifice de medic emerit (1971) şi profesor emerit (1987).

În anii 1970-1971, a efectuat o specializare în chirurgia cardiovasculară, cu o bursă dată de guvernul american, la The Methodist Hospital şi Saint Luks Children Hospital, în Houston, precum şi la Saint Vincent Hospital Portland, Oregon, şi Mayo-Rochester.

După întoarcerea din SUA, Ioan Pop De Popa a fost transferat la Universitatea de Medicină şi Farmacie ''Carol Davila'' din Bucureşti pe post de profesor şi, în paralel, într-o funcție de decizie politica. Astfel, a înființat specialitatea de chirurgie vasculară, care nu figura în nomenclatorul Ministerului Sănătăţii la acea dată, a scos chirurgia cardiovasculară din chirurgia generală, stabilind-o ca specialitate distinctă, a înfiinţat Centrul Naţional de Boli Cardiovasculare Bucureşti Fundeni, punând la un loc, în aceeaşi clădire, chirurgia cardiacă şi cardiologia.

La nivel național, a dezvoltat şcoala modernă de chirurgie cardiovasculară, contribuind la înfiinţarea celor şapte centre de chirurgie cardiovasculară, pe lângă fiecare universitate de medicină şi farmacie din România. A înfiinţat Societatea română de chirurgie cardiovasculară.

A elaborat, împreună cu colectivul, circa şase sute de lucrări ştiinţifice, precum şi 12 monografii de specialitate, dintre care amintim: ''Transplantarea organelor şi ţesuturilor'' (1967), ''Patologia sistemului cav inferior'' (1973), ''Inima. Patologie şi tratament chirurgical'' (1975), ''Fiziopatologia cardiovasculară'' (1989), ''Exigenţe ale diagnosticului modern în chirurgia cardiovasculară'' (1989), ''Patologie chirurgicală cardiovasculară'', vol. 5 (1991).

În 1991, Ioan Pop de Popa a înfiinţat FOBAC - Fundaţia pentru Ocrotirea Bolnavilor cu Afecțiuni Cardiovasculare.

În activitatea sa de cercetare s-au înscris: realizarea primei inimi şi a primului plămân artificial din România, în colaborare cu Uzina de Armament Cugir ''CP-4'' (Brevet nr. 453/1954), înființarea, la Clinica Fundeni a colectivului de cercetare ''Valve cardiace şi transplanturi'' (1978), implantarea primelor artere artificiale tip ''Pop de Popa - Dodu'' (Brevet nr. 98854/1989); implantarea primei valve biologice de porc mistreţ, tip ''MIVA Pop de Popa'' (decembrie 1983); realizarea valvulotomului ''Pop de Popa'' pentru operaţii de by-pass safen in situ (Brevet OSIM nr. 80868/ 1982); realizarea arterelor artificiale colagenate, extraanatomice şi armate, lineare şi bifurcate, tip ''Pop de Popa-Bodnar-Trandafir'', implantate la peste patru mii de bolnavi (1983-1991); realizarea protezei valvulare cardiace metalice ''Pop De Popa-Stănescu'' (Brevet OSIM nr. 115176/29 aprilie 1986).

Ioan Pop De Popa a fost membru titular al Academiei de Ştiinţe Medicale din România (1991), membru al Academiei de Chirurgie din Paris (1984), membru al Academiei de Ştiinţe din New York (1979), membru al Academiei belgiano-române de cultură şi ştiinţă (2000), membru al Academiei de ştiinţe, literatură şi artă (ASLA, 2002), Doctor Honoris Causa al Universităţii de Medicină ''Gr. T. Popa'' din Iaşi şi al Universităţii de Medicină din Târgu Mureş, Membru al Uniunii Scriitorilor din România (2011), precum şi Cetăţean de onoare al oraşului Oradea.

Profesorului Ioan Pop De Popa i-au fost conferite: Premiul Academiei Române ''Gheorghe Marinescu'' pentru realizarea valvei biologice ''MIVA Pop de Popa''; Ordinul ''Steaua României'' în grad de Cavaler (2004); Medalia Crucea comemorativă a celui de-Al Doilea Război Mondial (2007); Emblema de onoare a armatei române pentru fapte de arme săvârşite pe parcursul celui de-Al Doilea Război Mondial.

General maior cu două stele al Armatei Române, profesorul Ioan Pop De Popa a scris istorie nu doar în medicină, dar şi în societatea românească.

A trecut în eternitate o personalitate marcantă a lumii medicale românești, un formator și creator de școala în domeniul chirurgiei cardiovasculare, o puternică personalitate care și-a dedicat întreaga viață medicinei, revoluționând de la rădăcini practica medicală de chirurgie cardiovasculară.

Dumnezeu să-l odihnească!

Profesor Dr. Vlad Iliescu